Imtella' April 28, 2021 - Aġġornata 28 Ta' April, 2021 8:19pm Rapport: Tony Dimech Permezz tal-programm u r-residenza tagħha fil-Belt Valletta, il-fondazzjoni RISE tgħin eks priġunieri jsibu posthom lura fis-soċjetà, lil hinn mid-dinja tal-kriminalità. Studju mħejji min żewġ professjonisti kkonkluda li l-għan tal-fondazzjoni – li tnaqqas ir-riċediviżmu – verament qed jintlaħaq. Twaqqfet ħames snin ilu u minn dakinhar 'l hawn għaddew mas-60 priġunier f'dan il-programm. Charles Mifsud, li huwa wieħed mill-fondaturi tal-Fondazzjoni Rise, wera s-sodisfazzjon tiegħu li huma ftit il-priġunieri li reġgħu waqgħu fiċ-ċirku tal-kriminalità. "Minn studju li ħareġ minn żewġ professjonisti ħarġu fatturi li dan il-programm għen biex ir-riċediva tonqos, riżultati ħafna pożittivi meta tqis il-fatturi kollha, problemi mentali u psikoloġiċi." Il-Ministru għas-Solidarjetà u l-Ġustizzja Soċjali, il-Familja u d-Drittijiet tat-Tfal, Michael Falzon, qal li l-Gvern huwa kommess li jkompli jgħin lil dan il-programm u spjega kif fuq medda ta' tliet snin iddedika s-somma ta' €600,000. Qal li l-għan ta' dan il-programm huwa li jingħata t-tieni ċans lil priġunier ħalli miċ-ċella joħroġ bniedem ġdid u ta' suċess. Il-Ministru tal-Intern, Byron Camilleri, stqarr li l-fondazzjoni RIISE ħasbet għal nies li qabel kienu minsija. Huwa wera sodisfazzjoni għax-xogħol li tagħmel din il-fondazzjoni ma' priġunieri li jkunu fl-aktar stat vulnerabbli. Qal li għalkemm trid issir ġustizzja wkoll mal-vittmi, permezz ta' għajnuna professjonali, il-Gvern huwa impenjat li jiffaċilita r-rijabilitazzjoni vera tal-priġunieri u l-membri tal-familja tagħhom.